Prezadas amigas,

Prezados amigos,

Estamos a vivir xa un ano cheo de propostas e iniciativas do máis variado relacionadas con Manuel María. Moitas delas terán como espazo de referencia a Casa-Museo de Outeiro de Rei, como non podía ser doutro xeito; algunhas tamén outros lugares. En todas estas actividades querémosvos convidar a participar activamente, dentro da nosa idea de que este sexa un ano das Letras Galegas moi participativo e moi compartido pola xente: tal era esa dimensión popular da cultura coa que mellor se identificou Manuel María.

Este venres 11 de marzo terá lugar a primeira dunha serie de estreas teatrais vinculadas a Manuel María e aos seus textos: o Auditorio municipal Carmen Estévez de Vilalba acollerá ás 20.30 horas a función de estrea da obra *A verdadeira historia do poeta Manuel de Paderna*, a cargo da compañía luguesa Lucecús Teatro, con entrada gratuíta. Lucecús vén de construír unha proposta teatral para público familiar partindo de textos de varias das obras de Manuel María a través das cales nos achega ao personaxe de Paderna, central tanto na vida como na obra de Manuel María.

O *sábado 12 de marzo ás 12 da mañá o auditorio da Casa-Museo en Outeiro* de Rei será o espazo que acolla a presentación d'*A voz do vento*, un novo traballo musical feito sobre poemas de Manuel María coa música de Fran Amil e *a tribo incomprensíbel*. Trátase dunha publicación en formato libro-CD ilustrado (os debuxos son do artista Jano) que edita A Mesa pola Normalización Lingüística. O acto será de entrada libre e incluirá unha pequena actuación musical a xeito de adianto dalgúns dos temas do disco.

Non queremos concluír esta comunicación sen vos convidar a visitar a páxina web da Casa-Museo e a poderdes facer uso dos distintos recursos e ferramentas que vimos dispoñibilizando nos últimos meses para contribuír á divulgación das obras de Manuel María, así como ao traballo complementario que se poida facer das lecturas, especialmente nas aulas. Con todo, tamén vimos de lanzar co inicio do ano toda unha serie de posíbeis propostas para traballar arredor de Manuel María en calquera ámbito social: son un total de 21 iniciativas que lle estamos achegando a todos os concellos, mais que van dirixidas tamén a asociacións de todo tipo, bibliotecas, centros de ensino, clubes de lectura...Están inspiradas no obxectivo de que as Letras Galegas para Manuel María estean moi presentes todos os días do ano, en espazos moi distintos, e sexan protagonizadas polo pobo, aquel ao que el dirixiu a súa obra, co que man a man colaborou na fermosa tarefa de normalizar lingüística e culturalmente a nosa terra.

Recibide un moi cordial saúdo